Verdagte doodgeskiet tydens rooftog by juwelierswarewinkel | Maroela Media
Die ACSU-veiligheidspan wat gehelp het om die verdagte by die Oak-sentrum aan te keer Foto: Hennie Engelbrecht via ACSU, Facebook
Een verdagte is tydens 'n skietery met die polisie dood ná 'n rooftog by 'n bekende juwelierswarewinkel by die Oak-sentrum in Ermelo, Mpumalanga.
"Twee gewapende mans het die American Swiss betree waar een van die werknemers besig was om 'n klant te help," het brig. Leonard Hlathi, woordvoerder van die polisie, gesê. "Hulle het die werknemers en klant met vuurwapens gedreig en van die juwele gebuit."
Terwyl die rowers nog in die winkel was, het hulle die veiligheidswagte by die sentrum opgemerk en hul wegkomvoertuig gekontak. "Hulle het op die veiligheidswagte en polisiebeamptes, wat reeds ontbied is, begin skiet. Toe die bestuurder van hul wegkomvoertuig die skietery opmerk, het hy weggejaag en die mans agtergelaat," het Hlathi bygevoeg.
Een van die rowers is tydens die oor-en-weer-skietery doodgeskiet. "Een van die ander rowers het in 'n nabygeleë huis in gevlug, onbewus daarvan dat dit aan 'n polisiebeampte behoort. Hy is in hegtenis geneem," het Hlathi verduidelik.
Die polisie het intussen beslag gelê op 'n vuurwapen en die goedere wat uit die winkel gesteel is.
"Die 30-jarige verdagte wat in hegtenis geneem is, sal Maandag in die landdroshof in Ermelo verskyn. Hy staan tereg op aanklag van sakeroof, poging tot moord, die besit van 'n ongelisensieerde vuurwapen en ammunisie."
Hlathi het gesê twee verdagtes is vermoedelik nog op vrye voet nadat hulle van die toneel gevlug het. Enigiemand met inligting word versoek om lt.kol. Brian Tsela te kontak by 082 340 9901.